Anno Domini millesimo trecentesimo quadragesimo septimo statuta sunt haec apud Cistercium in Capitulo generali. 1.  In primis, compendium christianae fidei cupiens Capitulum generale in missarum solemniis frequentari, statuit, ordinat et diffinit quod in singulis festivitatibus, in quibus sermo in capitulo solet haberi, *Credo in unum Deum* in missa solemniter decantetur. 2.  Item, compassionis oculo intuens Capitulum generale multorum monasteriorum discrimina, destructiones fere omnimodas et damna gravissima propter guerras, proh dolor ! regiones multimodas modernis temporibus atque praeteritis temporaliter devastantes, domino Cistercii et quatuor primis, cuilibet in generatione sua, committit et permittit, ut monasteriis sic desolatis providere valeant per dispersionem conventuum, alleviationem personarum, vel alias prout viderint expedire, in Ordinis plena potestate, ita tamen, quod dispersiones per triennium fieri valeant et non ultra. 3.  Item, quoniam cuius vita despicitur, restat ut et consilium contemnatur : criminosos quoscumque et qui publicas poenitentias peregerunt, inhibet Capitulum generale ad consilium in Ordine evocare. Qui si forte se immiscuerint et contradixerint aliis famae sanioris et vitae, statuit Capitulum quod proborum et saniorum teneatur consilium, contradictione talium non obstante. 4.  Item, errorem radicatum in cordibus dicentium, quod ad testificandum contra religiosos quoscumque Cisterciensis Ordinis admitti non debeant saeculares, tamquam rationi dissonum, evellens Capitulum generale declarat non esse intentionis ipsius Capituli, quin saeculares aut alterius religionis personae honestae admittantur ad testimonium contra quascumque personas Ordinis, si legitimum aliud non obsistat. 5.  Item, cum inter cetera vitia inobedientia sit gravius punienda, et ad generalis Capituli notitiam cum querimonia sit delatum, quod aliqui abbates litteras contributionum, quae eis imponuntur, vel per quas interdum citantur ad Capitulum generale, sigillare renuunt, a superioribus viva voce per ipsas litteras requisiti, ordinat Capitulum generale quod tales rebelles gradum altaris ascendere non praesumant, quoadusque litteras sigillaverint memoratas, nisi causam valuerint allegare, quare sigillare minime teneantur ; ad quam praetendendum eis nunc citantur ad tunc sequens Capitulum generale. 6.  Item, cum consuetudinis ususque longaevi temporis non sit vilis auctoritas, praesertim ubi iuris auctoritate fulcitur, et a prima fundatione Ordinisque institutione generaliter fuerit observatum ac iure canonico declaratum, quod officiales quicumque ipsius Ordinis possint de facili a suis administrationibus amoveri, et quia plures ambitiosi, ne dum sibi officia ad vitam vel aliter procurare, scilicet ne amoveri valeant, praesumant impetrare ; et si amovere eos abbas tentaverit, causam amotionis sibi postulant explicari : tantae abusionis audaciam cupiens Capitulum generale refrenari, statuit, ordinat et diffinit, quod omnes officiales Ordinis, qui nunc sunt, infra mensem a publicatione praesentium iurare ad sancta Dei evangelia teneantur, per abbatem proprium requisiti vel per alium loco sui, quod nullum apponent repugnationis obstaculum, nullum procurabunt defensionis praesidium, quin ad iussionem abbatum suorum demittant officia absque contradictione quacumque ; alias dicto mense elapso ipsos ex nunc deponit Capitulum generale. Simile quoque iuramentum praestare teneantur omnes, qui de cetero ad officia aliqua assumentur ; alias nullatenus valeant promoveri. 7.  Ordinat etiam Capitulum generale statuendo, quod omnes novitii Ordinis, qui sunt et qui pro tempore fuerint, antequam ad professionem recipiantur, praestare teneantur ad sancta Dei evangelia iuramentum, quod statutum huiusmodi luculenter eis expositum observabunt. Abbates autem, qui officiales instituerint vel novitium ad professionem receperint, non praestito prius ab eis et eorum quolibet huiuscemodi iuramento, tamdiu extra stallum abbatis maneant, donec exegerint iuramenta, vel officiales amoverint non iurantes ; receptos autem absque iuramento novitios in basso choro teneant, donec praestiterint iuramentum. Et haec diffinitio cum forma visitationis singulis annis in capitulo recitetur. 8.  Capitulum generale concedit abbati de Volkederode, ut in die dedicationis ecclesiae suae liceat omnibus personis utriusque sexus ecclesiam intrare. Iis qui manum adiutricem porrexerint, concedit participationem omnium bonorum operum. 9.  Henricus de Stolp, Henricus de Novo campo, Iacobus de Esrom abbates petunt a Capitulo generali ut liceat abbati de Hilda bona in Strepow vendere, cum propter distantiam nullum emolumentum inde habeat. Exauditur quibusdam interpositis conditionibus. 10.  Damnum monasterio Novali Sanctae Mariae ab episcopo Hildesheimensi illatum ad aures Capituli generalis delatum et diffinitum est, ut omnino tali praesumptioni resisteretur, mediante iustitia. Et propter hoc, si necesse foret, etiam bona monasterii tam mobilia quam immobilia distraherentur. 